Raaiselbeeld van skrootwerf geredDie beeld is van ’n skrootwerf in die weste van Pretoria gered, maar waar dit vandaan kom, bly ’n raaisel. Foto: Facebook Die beeld van ŉ Afrikanervrou wat verlede week op ŉ skrootwerf in Pretoria-Wes opgeduik het, word veilig agter slot en grendel by die Erfenisstigting bewaar totdat vasgestel kan word waar die beeld vandaan kom en of haar eienaar haar terug wil hê. “Ons het Vrydag navraag per e-pos ontvang van iemand wat die beeld op die skrootwerf sien staan het en wou weet of ons daarin sou belangstel,” vertel Johan Nel, senior bestuurder van erfenishulpbronbestuur by die Erfenisstigting, waarvan die kantoor op die terrein van die Voortrekkermonument geleë is. “Ek het na die skrootwerf in die weste van Pretoria gery om te gaan kyk. Ek het met die ouens gepraat en gevra dat hulle dit opsy hou en dit toe vanoggend gaan haal,” het hy Maandagmiddag aan Maroela Media gesê. Die Erfenisstigting het wye reaksie op sy Facebook-inskrywing oor die sowat 1,7 m hoë beeld gekry van mense wat gedink het hulle onthou die beeld van sowat 30 tot 40 jaar gelede en van ander wat aangebied het om dit te gaan haal sodat dit behoue kan bly. Johan Nel (regs) sê die beeld word by die Erfenisstigting op die terrein van die Voortrekkermonument bewaar tot hulle vasgestel het waar dit vandaan kom. Foto: Facebook Nel sê hulle het geen benul waar die beeld vandaan kom of hoe dit op ŉ skrootwerf beland het nie. “Dit was deel van ŉ massa-aflewering en is dalk êrens langs die pad opgetel; daarom weet die mense by die skrootwerf niks meer van die beeld nie. Ons kan nie sê dis gesteel nie, want ons is nog besig met ons ondersoek.” Sy is veilig toegesluit in die museumpakkamer. Die Erfenisstigting probeer ook vasstel wat die doel daarvan was en of daar iewers in die land soortgelyke beelde is. Nel meen dit kon dalk ŉ proefstuk van ŉ amateurkunstenaar gewees het. “Dit is van plaatmetaal gemaak wat geroes is, maar dit sê nie veel nie,” meen hy. “Dalk is dit doelbewus so gemaak en ŉ roesvoorkoms gegee of dalk het dit ŉ klompie jare lank êrens buite gestaan.” Nel sê die Erfenisstigting wil eers sy ondersoek afhandel voor hy besluit wat om met dié seldsame vonds te maak. “Sy is veilig toegesluit in die museumpakkamer. As ons kan vasstel waar sy vandaan kom, sal ons kontak maak met haar eienaar en hoor of hulle haar terug wil hê as hulle nie vrywillig van haar afstand gedoen het nie.” Wat hulle wel tot dusver met die hulp van dr. Jackie Grobler, afgetrede kultuurhistorikus van die Universiteit van Pretoria kon vasstel, is dat die kleredrag van die beeld tipies is van die laat 19de eeu en die vrou dus moontlik ’n figuur uit die Tweede Vryheidsoorlog voorstel.